Alboraia destaca en la VII edició dels premis del comarcal El Periódico de Aquí de l'Horta Nord
Sin fecha

El Grup d'El Periódico de Aquí va celebrar dimarts passat 15 de desembre la VII edició dels premis de la comarca de l'Horta Nord que van destacar “els assoliments, la gestió, la solidaritat i la capacitat de superació de persones, entitats i institucions en aquests deu mesos de lluita contra el virus”.

En aquesta nova edició dels premis, Alboraia va destacar en dos categories; Seguretat Ciutadana i Cultura.

En Seguretat Ciutadana es va destacar la labor desenvolupada per la Policia Local d'Alboraia per la seua implicació no sols en les tasques habituals de seguretat sinó en la seua capacitat de comunicació a través de xarxes socials establint un contacte permanent amb la ciutadania amb consells, recomanacions i informació d'interés, sobretot en època de pandèmia. El premi va ser recollit per l'alcalde d'Alboraia, Miguel Chavarría, i per Miguel López, responsable de les xarxes socials del cos policial. El lliurament el va fer Paco Camps, president de l'Associació Empresarial de Moncada, Alfara del Patriarca, Nàquera i Bétera AEMON.

Miguel López, va voler fer extensible aquest premi a tot l'equip de treball de l'Ajuntament d'Alboraia, que dia a dia fa possible tota aquesta labor, des del gabinet de premsa, el departament de campanyes, web, disseny i fotografia.

D'altra banda, en Cultura es va premiar a l'escriptor i regidor de l'Ajuntament d'Alboraia, Vicente Raga per l'èxit de la seua obra literària centrada en València, la saga de ‘Las doce puertas’, uns llibres que en molts països del món estan entre els llibres més venuts. Va rebre el premi el mateix escriptor de mans d'Enric Valls, psicòleg i columnista d'El Periódico de Aquí.

Entre els assistents a l'esdeveniment es trobaven les diputades de les Corts, Mercedes Caballero i Mamen Peris, i el regidor i diputat en la Diputació de València, Modesto Martínez.